**АНОТАЦИЯ НА СПЕЦИАЛНОСТ**

**“УПРАВЛЕНИЕ НА ЗДРАВНИТЕ ГРИЖИ”**

**ОБРАЗОВАТЕЛНО-КВАЛИФИКАЦИОННА СТЕПЕН**

**“МАГИСТЪР”**

 **Общи положения:**

Магистърската програма по специалност „Управление на здравните грижи” стартира от учебната 2001/2002 г. като естествено развитие на образованието за завършилите бакалавърска степен по същата специалност. Развитието на реформата в националната здравна система изяви потребност от добре подготвени мениджъри на здравните грижи на оперативно и средно ниво за болничните лечебни заведения.

Програмата е предназначена за обучение на лица, завършили висше образование, с бакалавърска степен по „Управление на здравните грижи”. В съответствие с Наредбата за единните държавни изисквания за придобиване на висше образование /ДВ бр. 70 от 2006 г./ магистрите по „Управление на здравните грижи“ придобиват две професионални квалификации: ръководители на здравните грижи и преподаватели по практика. Обучението е с продължителност 1 година (2 семестъра), задочна форма. След приключване на втори семестър студентите провеждат държавен стаж по управление на здравните грижи и по педагогика по месторабота. Обучението завършва с държавен теоретичен изпит, като изпитната комисия се утвърждава със заповед на ректора на МУ – Плевен.

Специалността „Управление на здравните грижи” има акредитационна оценка „Много добър” за срок от 6 години в рамките на акредитацията на професионално направление „Обществено здраве” в МУ – Плевен.

**Съдържание на обучението:**

 Магистърът по управление на здравните грижи се подготвя за ролята на водещ професионалист в областта на управлението на здравните грижи. По време на обучението си магистрите по управление на здравните грижи профилират и задълбочават теоретичните си познания и практически умения по управление на здравните грижи. Теоретичните им познания са свързани съсздравната система, здравните организации и тяхното управление - методи за здравни анализи и оценки; микроикономикс на здравната организация, информационни технологии, приложими към проблемите на мениджмънта в пазара на здравните услуги и здравните институции; управление на времето и управление на здравни проекти. Знания, свързани с икономически аспекти на предоставянето и разпределението на здравни услуги - микроикономикс на здравната организация, маркетинг и финансов мениджмънт. Социални, психологически, правни и етични познания при организирането, управлението и разпределението на здравните грижи - медицинска социология, психология на управлението, организационно поведение и култура в здравната организация, управленски комуникативни техники, управленска и бизнес етика, гражданско и административно-процесуално право.

Завършилите магистърската програма добиват задълбочени знания по статистически методи в управлението и методология на изследователската работа, разширяват познанията си за поведенческите и социални стратегии за промоция на здравето.

Чрез изучените в курса избираеми и факултативни учебни дисциплини се получават знания по болнично управление, мениджмънт на човешките ресурси, мениджмънт на хосписните грижи, връзки с обществеността, информационни системи в здравеопазването и др.

Основните функции на магистрите по управление на здравните грижи са планиране, организиране, контрол и оценка на процеса на здравни грижи в различни лечебни и социални заведения. Да прилагат умело разнообразни подходи при вземане на самостоятелни управленски решения на средно и висше управленско ниво с цел да се осигури непрекъснатост на здравните грижи и подобряване на качеството им. Да използват съвременни стратегии при подбор и оценка на персонала, както и осигуряване на достъп до различни форми за непрекъснато и продължаващо обучение.

Теоретичната и практическа подготовката на магистрите по управление на здравните грижи обезпечава висококачествено изпълнение на комуникативни, икономически и контролни функции, съобразно съвременните изисквания за оптимизиране на здравните услуги.

**Реализация на обучаемите:**

Магистрите по управление на здравните грижи се подготвят за водещи професионални позиции в областта на управлението на здравните грижи, здравния мениджмънт, здравната политика, промоцията на здравето и научните изследвания в тази област. Те могат да работят като:

* здравни мениджъри от средно и висше ниво, мениджъри по качеството на здравните грижи и мениджъри на човешките ресурси в здравните и медико-социални организации;
* ръководители на хосписи и заведения за медико-социални грижи в обществения и частен сектор;
* експерти по здравни грижи в РЦЗ, общинска, областна и национална здравна администрация;
* експерти в НЗОК, РЗОК и доброволните здравно-осигурителни каси;
* анализатори и консултанти на здравната политика в областта на здравните грижи на различни равнища към правителствени и неправителствени организации;
* консултанти по специфични проблеми на здравните грижи към правителствени и неправителствени организации;
* експерти по здравно образование, експерти по промоция на здравето, директори на програми за решаване на медико-социални проблеми на специфични популационни групи към структури на МЗ и МТСД, помощник-ръководители на програми за контрол на вътреболничните инфекции в болнични заведения;
* ръководители на медицински информационни звена;
* експерти по организация на здравните грижи при бедствия и кризисни ситуации и др.

**Декан на ФОЗ: /п/**

/Проф. д-р С. Янкуловска, д.м.н./